title: Rozhodnutie Všeobecného súdu (EÚ) 2016/2387 zo 14. septembra 2016, ktorým sa stanovujú bezpečnostné pravidlá pri manipulácii s informáciami alebo prílohami predloženými podľa článku 105 ods. 1 alebo 2 rokovacieho poriadku

text:
               24.12.2016

               SK

               Úradný vestník Európskej únie

               L 355/18

         ROZHODNUTIE VŠEOBECNÉHO SÚDU (EÚ) 2016/2387
   zo 14. septembra 2016,
   ktorým sa stanovujú bezpečnostné pravidlá pri manipulácii s informáciami alebo prílohami predloženými podľa článku 105 ods. 1 alebo 2 rokovacieho poriadku
   VŠEOBECNÝ SÚD,
   so zreteľom na rokovací poriadok a najmä na jeho článok 105 ods. 11,
   keďže:

               (1)

               Podľa článku 105 ods. 1 a 2 rokovacieho poriadku môže hlavný účastník konania z vlastného podnetu alebo v nadväznosti na dôkazný prostriedok nariadený Všeobecným súdom predložiť informácie alebo prílohy dotýkajúce sa bezpečnosti Európskej únie, bezpečnosti jedného či viacerých jej členských štátov alebo ich medzinárodných vzťahov. Odseky 3 až 10 tohto ustanovenia stanovujú procesnoprávnu úpravu uplatniteľnú na takéto informácie alebo prílohy.

               (2)

               Vzhľadom na citlivú a dôvernú povahu dotknutých informácií alebo príloh vyžaduje vykonanie režimu stanoveného článkom 105 rokovacieho poriadku zavedenie vhodných bezpečnostných opatrení, ktoré týmto informáciám alebo prílohám zabezpečia vysokú úroveň ochrany.

               (3)

               Na tento účel sa musia bezpečnostné opatrenia uplatňovať na všetky informácie alebo prílohy predložené podľa článku 105 ods. 1 alebo 2 rokovacieho poriadku, ktoré sú utajovanými skutočnosťami Európskej únie alebo vo vzťahu ku ktorým hlavný účastník konania, ktorý ich predložil, uvedie, že ich oznámenie druhému hlavnému účastníkovi konania by ohrozilo bezpečnosť Únie, jej členských štátov alebo ich medzinárodné vzťahy, a to aj vtedy, ak tieto informácie alebo prílohy nie sú utajovanými skutočnosťami Európskej únie.

               (4)

               S cieľom zabezpečiť vysokú úroveň ochrany týmto informáciám alebo prílohám sa základné zásady a minimálne bezpečnostné normy na ich ochranu inšpirujú zásadami a normami uplatňovanými na ochranu utajovaných skutočností SECRET UE/EU SECRET podľa pravidiel inštitúcií Únie v oblasti ochrany utajovaných skutočností Európskej únie (USEÚ), najmä tých, ktoré prijala Rada Európskej únie, Európsky parlament a Európska komisia.

               (5)

               Informácie alebo prílohy predložené podľa článku 105 ods. 1 alebo 2 rokovacieho poriadku sú na Súdnom dvore Európskej únie predmetom osobitného označenia nazývaného „FIDUCIA“, ktoré určuje bezpečnostný režim, ktorý sa na ne vzťahuje počas celého konania pred Všeobecným súdom a v prípade odvolania pred Súdnym dvorom. Umiestnenie označenia FIDUCIA a zrušenie tohto označenia nemajú vplyv na utajenie informácií oznámených Všeobecnému súdu.

               (6)

               Prístup k informáciám FIDUCIA je zabezpečený v súlade so zásadou potreby poznať,

         ROZHODOL:
   Článok 1
   Vymedzenie pojmov
   Na účely tohto rozhodnutia sa uplatňujú tieto vymedzenia pojmov:

               a)

               „bezpečnostný orgán“ znamená orgán zodpovedný za bezpečnosť na Súdnom dvore Európskej únie určený týmto súdom, ktorý môže čiastočne alebo úplne delegovať vykonanie úloh stanovených týmto rozhodnutím;

               b)

               „osobitné pracovisko FIDUCIA“ znamená pracovisko Súdneho dvora Európskej únie, ktoré zabezpečuje správu informácií FIDUCIA;

               c)

               „držiteľ“ znamená riadne oprávnenú osobu, ktorá na základe preukázanej potreby poznať disponuje informáciou FIDUCIA a ktorej v dôsledku toho prislúcha povinnosť zabezpečiť jej ochranu;

               d)

               „dokument“ znamená akúkoľvek informáciu bez ohľadu na jej formu alebo fyzické vlastnosti;

               e)

               „informácia“ znamená akúkoľvek písomnú alebo ústnu informáciu bez ohľadu na nosič alebo autora;

               f)

               „utajované skutočnosti Európskej únie“ (USEÚ) znamenajú každú informáciu alebo vec označenú bezpečnostným stupňom Európskej únie podľa pravidiel uplatniteľných v danej oblasti v rámci inštitúcií Únie, utajované na jednom z týchto stupňov:

                           —

                           TRÈS SECRET UE/EU TOP SECRET,

                           —

                           SECRET UE/EU SECRET,

                           —

                           CONFIDENTIEL UE/EU CONFIDENTIAL,

                           —

                           RESTREINT UE/EU RESTRICTED;

               g)

               „informácia FIDUCIA“ znamená každú informáciu, ktorá nesie označenie FIDUCIA;

               h)

               „manipulácia“ s informáciami FIDUCIA znamená všetky činnosti, ktorých predmetom môžu byť informácie FIDUCIA, v priebehu celého konania pred Všeobecným súdom a najneskôr do uplynutia lehoty podľa článku 56 prvého odseku Štatútu Súdneho dvora Európskej únie. Ide o ich nahrávanie, nahliadnutie do nich, ich vytvorenie, rozmnožovanie, archivovanie, vrátenie a zničenie.

         Článok 2
   Predmet a rozsah pôsobnosti
   1.   Toto rozhodnutie definuje základné zásady a minimálne bezpečnostné normy na ochranu informácií FIDUCIA v rámci konania pred Všeobecným súdom a najneskôr do uplynutia lehoty podľa článku 56 prvého odseku Štatútu Súdneho dvora Európskej únie.
   2.   Tieto základné zásady a minimálne bezpečnostné normy sa uplatňujú na každú informáciu FIDUCIA, na každé jej písomné alebo ústne použitie, ako aj na kópie, ktoré sú z nej prípadne vyhotovené v súlade s bezpečnostnými pravidlami stanovenými v tomto rozhodnutí.
   Článok 3
   Postupy pri podaní a vrátení informácií alebo príloh
   Na účely vykonania opatrení stanovených v tomto rozhodnutí:

               —

               hlavný účastník konania informuje kanceláriu Všeobecného súdu o dni podania informácií alebo príloh podľa článku 105 ods. 1 alebo 2 rokovacieho poriadku,

               —

               hlavný účastník konania je povinný v sprievode zástupcu kancelárie predložiť informácie alebo prílohy podľa článku 105 ods. 1 alebo 2 rokovacieho poriadku na osobitnom pracovisku FIDUCIA počas úradných hodín kancelárie určených pre verejnosť,

               —

               hlavný účastník konania, ktorý predložil informácie alebo prílohy podľa článku 105 ods. 1 alebo 2 rokovacieho poriadku, je v prípade, ak nesúhlasí s ich oznámením podľa článku 105 ods. 4 tohto poriadku, povinný ich vyzdvihnúť na osobitnom pracovisku FIDUCIA v prítomnosti zástupcu kancelárie ihneď po ich späťvzatí v súlade s článkom 105 ods. 7 toho istého poriadku alebo po uplynutí lehoty podľa článku 56 prvého odseku štatútu Súdneho dvora Európskej únie, pokiaľ sa v tejto lehote nepodalo odvolanie,

               —

               ak sa v lehote podľa článku 56 prvého odseku Štatútu Súdneho dvora Európskej únie podá odvolanie proti rozhodnutiu Všeobecného súdu, informácie alebo prílohy predložené v rámci tejto veci podľa článku 105 ods. 1 alebo 2 rokovacieho poriadku sa sprístupnia Súdnemu dvoru. Na tento účel tajomník Všeobecného súdu, hneď ako je informovaný o existencii tohto odvolania, zašle tajomníkovi Súdneho dvora list, v ktorom ho informuje o skutočnosti, že dotknuté informácie alebo prílohy sú sprístupnené Súdnemu dvoru. Tajomník Všeobecného súdu súčasne informuje bezpečnostný orgán o skutočnosti, že dotknuté informácie alebo prílohy sa musia sprístupniť Súdnemu dvoru bez ich fyzického premiestnenia. Túto informáciu zaeviduje osobitné pracovisko FIDUCIA. Hlavný účastník konania, ktorý informácie alebo prílohy predložil, je povinný ich vyzdvihnúť na osobitnom pracovisku FIDUCIA za prítomnosti zástupcu kancelárie Súdneho dvora ihneď po doručení rozhodnutia, ktorým sa končí odvolacie konanie, okrem prípadu vrátenia veci Všeobecnému súdu na ďalšie konanie,

               —

               v prípade vrátenia veci Všeobecnému súdu Súdny dvor sprístupní dotknuté informácie alebo prílohy Všeobecnému súdu ihneď po doručení rozhodnutia, ktorým sa končí odvolacie konanie. Na tento účel tajomník Súdneho dvora zašle tajomníkovi Všeobecného súdu list, v ktorom ho informuje o skutočnosti, že dotknuté informácie alebo prílohy sa sprístupnili Všeobecnému súdu. Tajomník Súdneho dvora súčasne informuje bezpečnostný orgán o skutočnosti, že dotknuté informácie alebo prílohy sa musia sprístupniť Všeobecnému súdu bez ich fyzického premiestnenia. Túto informáciu zaeviduje osobitné pracovisko FIDUCIA. Hlavný účastník konania, ktorý informácie alebo prílohy predložil, je povinný ich vyzdvihnúť na osobitnom pracovisku FIDUCIA za prítomnosti zástupcu kancelárie Všeobecného súdu ihneď po uplynutí lehoty podľa článku 56 prvého odseku Štatútu Súdneho dvora Európskej únie, pokiaľ sa v tejto lehote nepodalo odvolanie.

         Článok 4
   Označenie FIDUCIA
   1.   Osobitné pracovisko FIDUCIA vyznačí na všetkých informáciách alebo prílohách predložených v súlade s článkom 105 ods. 1 alebo 2 rokovacieho poriadku označenie FIDUCIA.
   2.   Osobitné pracovisko FIDUCIA vyznačí označenie FIDUCIA aj na každej informácii, ktorá sčasti alebo v celom rozsahu preberá obsah informácií alebo príloh predložených v súlade s článkom 105 ods. 1 alebo 2 rokovacieho poriadku, ako aj na každej kópii takýchto informácií alebo príloh.
   3.   Osobitné pracovisko FIDUCIA vyznačí označenie FIDUCIA aj na dokumentoch a registroch vypracovaných osobitným pracoviskom FIDUCIA podľa tohto rozhodnutia, ktorých neoprávnené sprístupnenie by mohlo ohroziť bezpečnosť Únie, jedného či viacerých jej členských štátov alebo ich medzinárodné vzťahy.
   4.   Označenie FIDUCIA sa umiestni viditeľným spôsobom na všetky strany a nosiče informácií FIDUCIA.
   5.   Umiestnenie označenia FIDUCIA a zrušenie tohto označenia za podmienok uvedených v prílohe III nemajú vplyv na utajenie informácií oznámených Všeobecnému súdu.
   Článok 5
   Ochrana informácií FIDUCIA
   1.   Ochrana informácií FIDUCIA je rovnocenná s ochranou zabezpečenou pre USEÚ SECRET UE/EU SECRET v súlade s pravidlami uplatniteľnými v rámci inštitúcií Únie v oblasti ochrany USEÚ.
   2.   Držiteľ každej informácie FIDUCIA je zodpovedný za jej ochranu v súlade s týmto rozhodnutím.
   Článok 6
   Riadenie bezpečnostných rizík
   1.   Riziká týkajúce sa informácií FIDUCIA sú riadené v rámci postupu analýzy rizík, ktorého cieľom je určiť známe bezpečnostné riziká, definovať bezpečnostné opatrenia umožňujúce znížiť tieto riziká na prijateľnú úroveň v súlade so základnými zásadami a minimálnymi normami uvedenými v tomto rozhodnutí a uplatňovať tieto opatrenia. Účinnosť týchto opatrení neustále hodnotí bezpečnostný orgán.
   2.   Bezpečnostné opatrenia na ochranu informácií FIDUCIA v priebehu celého konania pred Všeobecným súdom a najneskôr do uplynutia lehoty podľa článku 56 prvého odseku Štatútu Súdneho dvora Európskej únie sú osobitne primerané forme, v akej sú vyhotovené dotknuté informácie alebo materiály, ich objemu, prostrediu a usporiadaniu priestorov osobitného pracoviska FIDUCIA, ako aj stanovenej lokálnej úrovni ohrozenia škodlivými činnosťami a/alebo trestnou činnosťou vrátane špionáže, sabotáže a terorizmu.
   3.   Vo vnútornom núdzovom pláne Súdneho dvora Európskej únie sa prihliada na potrebu chrániť informácie FIDUCIA počas výnimočných situácií s cieľom predísť neoprávnenému prístupu k nim, ich sprístupneniu a strate ich integrity alebo dostupnosti.
   4.   Vnútorný núdzový plán Súdneho dvora Európskej únie upravuje preventívne opatrenia a opatrenia na obnovenie riadneho chodu zamerané na minimalizáciu dôsledkov závažného zlyhania alebo závažných incidentov pri manipulácii s informáciami FIDUCIA a ich uchovávaní.
   Článok 7
   Bezpečnostné opatrenia týkajúce sa osôb
   1.   Prístup k informáciám FIDUCIA možno povoliť iba osobám, ktoré:

               —

               majú potrebu poznať,

               —

               s výnimkou odseku 2 tohto článku boli oprávnené na prístup k informáciám FIDUCIA a

               —

               boli poučené o svojich povinnostiach.

         2.   Sudcovia Všeobecného súdu sa na základe svojich funkcií považujú za osoby oprávnené na prístup k informáciám FIDUCIA.
   3.   Postup, ktorého cieľom je určiť, či úradník alebo iný zamestnanec Súdneho dvora Európskej únie pri zohľadnení jeho lojality, dôveryhodnosti a spoľahlivosti môže byť oprávnený na prístup k informáciám FIDUCIA, je upravený v prílohe I.
   4.   Všetky dotknuté osoby sú pred udelením prístupu k informáciám FIDUCIA a následne v pravidelných intervaloch poučené o svojich povinnostiach chrániť informácie FIDUCIA podľa tohto rozhodnutia a tieto povinnosti písomne uznajú.
   Článok 8
   Fyzická bezpečnosť
   1.   „Fyzická bezpečnosť“ znamená uplatňovanie fyzických a technických ochranných opatrení na zamedzenie neoprávneného prístupu k informáciám FIDUCIA.
   2.   Opatrenia fyzickej bezpečnosti majú za cieľ zabrániť akémukoľvek vniknutiu do priestorov osobitného pracoviska FIDUCIA ľsťou alebo silou, mať odradzujúci účinok, zamedziť a odhaliť nedovolené konanie, ako aj umožniť rozlíšenie medzi osobami, ktoré sú oprávnené a ktoré nie sú oprávnené mať prístup k informáciám FIDUCIA v súlade so zásadou potreby poznať. Tieto opatrenia sa určujú na základe postupu riadenia rizík.
   3.   Opatrenia fyzickej bezpečnosti sa zavedú pre priestory osobitného pracoviska FIDUCIA, kde sa s informáciami FIDUCIA manipuluje alebo sa tam uchovávajú. Tieto opatrenia sú určené na zabezpečenie ochrany rovnocennej s ochranou, ktorú požívajú USEÚ SECRET UE/EU SECRET v súlade s pravidlami uplatniteľnými v rámci inštitúcií Únie v oblasti ochrany USEÚ. Žiadnu informáciu FIDUCIA nemožno uchovávať ani do nej nahliadnuť mimo priestorov osobitného pracoviska FIDUCIA vytvorených na tento účel v rámci samotnej zabezpečenej zóny.
   4.   Na ochranu informácií FIDUCIA sa používajú iba zariadenia a prostriedky, ktoré sú v súlade s pravidlami uplatniteľnými v rámci inštitúcií Únie v oblasti ochrany USEÚ.
   5.   Vykonávacie ustanovenia k tomuto článku sa uvádzajú v prílohe II.
   Článok 9
   Správa informácií FIDUCIA
   1.   „Správa informácií FIDUCIA“ znamená uplatňovanie správnych opatrení na ochranu informácií FIDUCIA v priebehu celého konania pred Všeobecným súdom a najneskôr do uplynutia lehoty podľa článku 56 prvého odseku Štatútu Súdneho dvora Európskej únie a na ich kontrolu s cieľom prispieť k prevencii a odhaľovaniu úmyselného alebo náhodného vyzradenia či straty takýchto informácií.
   2.   Opatrenia na účely správy informácií FIDUCIA sa týkajú osobitne ich nahrávania, nahliadnutia do nich, ich vytvorenia, rozmnožovania, archivovania, vrátenia a zničenia.
   3.   Po prijatí informácií FIDUCIA a pred akoukoľvek manipuláciou s nimi ich osobitné pracovisko FIDUCIA zaeviduje.
   4.   Priestory osobitného pracoviska FIDUCIA pravidelne kontroluje bezpečnostný orgán.
   5.   Vykonávacie ustanovenia k tomuto článku sa uvádzajú v prílohe III.
   Článok 10
   Ochrana informácií FIDUCIA, s ktorými sa manipuluje elektronicky
   1.   Informačné a komunikačné systémy (počítače a periférne zariadenia) používané pri manipulácii s informáciami FIDUCIA sa nachádzajú v priestoroch osobitného pracoviska FIDUCIA. Sú izolované od akejkoľvek počítačovej siete.
   2.   Na účely ochrany zariadení informačných technológií používaných na manipuláciu s informáciami FIDUCIA sa zavedú bezpečnostné opatrenia proti vyzradeniu týchto informácií prostredníctvom neúmyselného elektromagnetického vyžarovania (bezpečnostné opatrenia rovnocenné opatreniam používaným pre USEÚ SECRET UE/EU SECRET v súlade s pravidlami uplatňovanými v rámci inštitúcií Únie v oblasti ochrany USEÚ).
   3.   Informačné a komunikačné systémy schvaľuje bezpečnostný orgán, ktorý zabezpečí, aby zodpovedali pravidlám uplatňovaným v rámci inštitúcií Únie v oblasti ochrany USEÚ.
   4.   Vykonávacie ustanovenia k tomuto článku sa uvádzajú v prílohe IV.
   Článok 11
   Bezpečnosť v prípade vonkajšej intervencie
   1.   „Bezpečnosť v prípade vonkajšej intervencie“ znamená uplatňovanie opatrení, ktoré majú zabezpečiť ochranu informácií FIDUCIA dodávateľmi vykonávajúcimi údržbu informačných a komunikačných systémov oddelených od počítačovej siete alebo počas zásahu, ktorý si vyžaduje núdzové premiestnenie informácií FIDUCIA s cieľom uložiť ich na bezpečné miesto.
   2.   Bezpečnostný orgán môže dodávateľom so sídlom v členskom štáte zveriť plnenie úloh, ktoré podľa ich zmluvy zahŕňajú alebo vyžadujú prístup k informáciám FIDUCIA.
   3.   Bezpečnostný orgán dohliada na to, aby sa v rámci uzatvárania zmlúv dodržiavali minimálne bezpečnostné normy stanovené v tomto rozhodnutí a uvedené v zmluve.
   4.   Zamestnanci dodávateľa môžu mať prístup k informáciám FIDUCIA iba v prípade, ak im bezpečnostný orgán udelil povolenie na tento účel na základe osvedčenia o bezpečnosti personálu udeleného národným bezpečnostným orgánom alebo iným príslušným bezpečnostným orgánom v súlade s vnútroštátnymi právnymi ustanoveniami.
   5.   Vykonávacie ustanovenia k tomuto článku sa uvádzajú v prílohe V.
   Článok 12
   Zákaz digitálneho šírenia, komunikácie a výmeny informácií FIDUCIA
   1.   Informácie FIDUCIA nie je možné v žiadnom prípade šíriť v digitálnej podobe.
   2.   Všeobecný súd nezasiela informácie FIDUCIA inštitúciám, orgánom, úradom alebo agentúram Únie, členským štátom, iným účastníkom konania ani nijakej tretej osobe.
   Článok 13
   Narušenie bezpečnosti a vyzradenie informácií FIDUCIA
   1.   Narušenie bezpečnosti nastáva v dôsledku konania alebo opomenutia zo strany osoby, ktoré je v rozpore s bezpečnostnými pravidlami stanovenými v tomto rozhodnutí.
   2.   K vyzradeniu dôjde, ak k informáciám FIDUCIA v dôsledku narušenia bezpečnosti získali úplne alebo čiastočne prístup neoprávnené osoby alebo osoby, ktoré sa nepovažujú za oprávnené.
   3.   Každé narušenie alebo podozrenie z narušenia bezpečnosti sa ihneď oznamuje bezpečnostnému orgánu.
   4.   Ak sa zistí vyzradenie alebo strata informácií FIDUCIA alebo ak existuje dostatočný dôvod domnievať sa, že k vyzradeniu alebo strate došlo, bezpečnostný orgán v úzkej spolupráci s predsedom a tajomníkom Všeobecného súdu prijme všetky primerané opatrenia v súlade s uplatniteľnými ustanoveniami, aby:

               a)

               o tom informoval hlavného účastníka konania, ktorý predložil dotknuté informácie alebo prílohy;

               b)

               požiadal príslušný orgán o začatie správneho vyšetrovania;

               c)

               zhodnotil možnú ujmu spôsobenú bezpečnosti Únie, bezpečnosti jedného či viacerých jej členských štátov alebo ich medzinárodným vzťahom;

               d)

               prijal vhodné opatrenia, aby k takejto skutočnosti opätovne nedošlo, a

               e)

               informoval príslušné orgány o prijatých opatreniach.

         5.   Každá osoba, ktorá je zodpovedná za porušenie bezpečnostných pravidiel stanovených v tomto rozhodnutí, môže byť disciplinárne stíhaná podľa uplatniteľných predpisov. Každá osoba, ktorá je zodpovedná za vyzradenie alebo stratu informácií FIDUCIA, podlieha disciplinárnemu a/alebo súdnemu konaniu v súlade s uplatniteľnými predpismi.
   Článok 14
   Organizácia bezpečnosti na Všeobecnom súde
   1.   Osobitné pracovisko FIDUCIA uskutočňuje ochranu informácií FIDUCIA podľa tohto rozhodnutia.
   2.   Za riadne uplatňovanie tohto rozhodnutia je zodpovedný bezpečnostný orgán. Na tento účel bezpečnostný orgán:

               a)

               uplatňuje bezpečnostnú politiku Súdneho dvora Európskej únie a pravidelne ju prehodnocuje;

               b)

               kontroluje vykonávanie tohto rozhodnutia osobitným pracoviskom FIDUCIA;

               c)

               v prípade potreby za podmienok stanovených v článku 13 vyšetruje každé skutočné vyzradenie alebo stratu informácií FIDUCIA alebo podozrenie z ich vyzradenia či straty;

               d)

               vykonáva pravidelné inšpekcie bezpečnostných mechanizmov určených na zabezpečenie ochrany informácií FIDUCIA v priestoroch osobitného pracoviska FIDUCIA.

         Článok 15
   Vykonávacie predpisy
   Vykonávacie predpisy k tomuto rozhodnutiu prijíma bezpečnostný orgán po dohode s tajomníkom Všeobecného súdu.
   Článok 16
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Luxemburgu 14. septembra 2016

            Tajomník

         E. COULON

            Predseda

         M. JAEGER

      PRÍLOHA I

         BEZPEČNOSTNÉ OPATRENIA TÝKAJÚCE SA OSÔB

                  1.

                  V tejto prílohe sa uvádzajú vykonávacie ustanovenia k článku 7 rozhodnutia.

                  2.

                  Úlohou tajomníka Všeobecného súdu je označiť, čo sa jeho týka a v nevyhnutnom rozsahu, pracovné miesta, pri ktorých je na výkon práce nevyhnutný prístup k informáciám FIDUCIA, a preto si vyžadujú, aby úradníci a ostatní zamestnanci na týchto miestach v rámci Všeobecného súdu boli oprávnení na prístup k informáciám FIDUCIA.

                  3.

                  S cieľom udeliť povolenie na prístup k informáciám FIDUCIA osobitné pracovisko FIDUCIA zašle bezpečnostný dotazník vyplnený dotknutým úradníkom alebo iným zamestnancom národnému bezpečnostnému orgánu členského štátu, ktorého je dotknutá osoba štátnym príslušníkom, alebo inému príslušnému národnému orgánu identifikovanému v pravidlách uplatniteľných v rámci inštitúcií Únie v oblasti ochrany USEÚ (ďalej len „príslušný NBO“), a požiada o začatie bezpečnostnej previerky pre úroveň utajenia SECRET UE/EU SECRET.

                  4.

                  Po skončení bezpečnostnej previerky v súlade s právnymi predpismi platnými v dotknutom členskom štáte príslušný NBO oznámi osobitnému pracovisku FIDUCIA závery tejto previerky.

                  5.

                  Ak po skončení bezpečnostnej previerky príslušný NBO nadobudol presvedčenie, že nie je známe nič, čo by spochybňovalo lojalitu, dôveryhodnosť a spoľahlivosť dotknutej osoby, príslušný menovací orgán (MO) môže tejto dotknutej osobe povoliť prístup k informáciám FIDUCIA.

                  6.

                  Ak sa po skončení bezpečnostnej previerky nenadobudne presvedčenie podľa odseku 5, MO o tom informuje dotknutú osobu. V takom prípade môže osobitné pracovisko FIDUCIA na základe pokynu MO požiadať príslušný NBO o akékoľvek dodatočné vysvetlenie, ktoré môže poskytnúť v súlade s vnútroštátnymi právnymi predpismi. V prípade potvrdenia výsledkov bezpečnostnej previerky sa povolenie na prístup k informáciám FIDUCIA neudelí.

                  7.

                  Povolenie na prístup k informáciám FIDUCIA platí na obdobie piatich rokov. Odníme sa, ak dotknutá osoba opustí pracovné miesto vyžadujúce prístup k informáciám FIDUCIA alebo ak sa MO domnieva, že existuje dôvod na odňatie povolenia.

                  8.

                  Povolenie na prístup k informáciám FIDUCIA sa môže obnoviť v súlade s postupom uvedeným v odsekoch 3 až 5.

                  9.

                  Osobitné pracovisko FIDUCIA vedie register povolení na prístup k informáciám FIDUCIA.

                  10.

                  Ak sa osobitnému pracovisku FIDUCIA oznámia informácie o bezpečnostnom riziku, ktoré predstavuje osoba s povolením na prístup k informáciám FIDUCIA, osobitné pracovisko FIDUCIA na to upozorní príslušný NBO a MO môže pozastaviť prístup k informáciám FIDUCIA alebo odňať povolenie na prístup k týmto informáciám.

                  11.

                  V prípade núdze môže MO dotknutým úradníkom a ostatným zamestnancom dočasne udeliť povolenie na prístup k informáciám FIDUCIA, a to po porade s príslušným NBO a s výhradou výsledkov predbežných overovaní vykonaných s cieľom ubezpečiť sa, že neexistujú informácie, ktoré by tomu bránili. Toto dočasné povolenie je platné až do skončenia konania podľa odsekov 3 až 5, nesmie však presiahnuť obdobie šiestich mesiacov od podania žiadosti o bezpečnostnú previerku na príslušný NBO.

                  12.

                  Osoby oprávnené na tento účel ešte predtým, ako sa im povolí prístup k informáciám FIDUCIA, absolvujú odbornú prípravu, ktorej cieľom je pripraviť ich na prevzatie zodpovednosti pri manipulácii s informáciami FIDUCIA. Povolenie na prístup k informáciám FIDUCIA sa stáva účinné až po tejto odbornej príprave a písomnom uznaní zodpovednosti.

      PRÍLOHA II

         FYZICKÁ BEZPEČNOSŤ

      I.   ÚVOD

                  1.

                  V tejto prílohe sa uvádzajú vykonávacie ustanovenia k článku 8 rozhodnutia. Stanovuje minimálne pravidlá fyzickej ochrany priestorov osobitného pracoviska FIDUCIA, v ktorých sa s informáciami FIDUCIA manipuluje a kde sa uchovávajú.

                  2.

                  Na zabránenie neoprávnenému prístupu k informáciám FIDUCIA sa prijmú opatrenia fyzickej bezpečnosti, ktorými:

                              a)

                              sa zabezpečí, že s informáciami FIDUCIA sa bude manipulovať zodpovedajúcim spôsobom a že budú riadne uchovávané;

                              b)

                              sa umožní rozlíšenie osôb na oprávnené a neoprávnené, pokiaľ ide o prístup k informáciám FIDUCIA v súlade so zásadou potreby poznať;

                              c)

                              sa dosiahne odradzujúci účinok zamedzením a zistením neoprávnených činností a

                              d)

                              zabráni sa ľstivému alebo násilnému vstupu do priestorov osobitného pracoviska FIDUCIA alebo sa takýto vstup oddiali.

                  3.

                  Opatrenia fyzickej bezpečnosti sa zvolia v závislosti od zhodnotenia ohrozenia informácií FIDUCIA. Tieto opatrenia zohľadňujú prostredie a usporiadanie priestorov osobitného pracoviska FIDUCIA. Bezpečnostný orgán určuje stupeň bezpečnosti, ktorý sa má dosiahnuť pre každé z týchto fyzických opatrení:

                              a)

                              obvodová bariéra chrániaca hranicu zóny, ktorá si vyžaduje ochranu;

                              b)

                              systém detekcie vniknutí prepojený s riadiacim a bezpečnostným strediskom Súdneho dvora Európskej únie;

                              c)

                              systém kontroly vstupov vykonávanej elektronickými alebo elektromechanickými prostriedkami a zabezpečovaný členom bezpečnostného personálu;

                              d)

                              bezpečnostný personál vyškolený, kontrolovaný a oprávnený na prístup k informáciám FIDUCIA;

                              e)

                              systém videomonitorovania s uzavretým okruhom zabezpečený bezpečnostným personálom a prepojený so systémom detekcie vniknutí a systémom kontroly vstupov;

                              f)

                              bezpečnostné osvetlenie zabezpečujúce účinný dohľad, priamy alebo prostredníctvom systému videomonitorovania;

                              g)

                              akýkoľvek iný vhodný fyzický prostriedok určený na odradenie od nepovoleného vstupu alebo jeho zistenie alebo na zabránenie nahliadnutiu do informácie FIDUCIA, jej strate alebo poškodeniu.

            II.   PRIESTORY URČENÉ NA UCHOVÁVANIE INFORMÁCIÍ FIDUCIA A NAHLIADNUTIE DO NICH

         Zriadenie fyzicky chránených priestorov určených na uchovávanie a nahliadnutie

                  4.

                  Zabezpečené priestory sa zriaďujú s cieľom uchovávania informácií FIDUCIA a nahliadnutia do nich. Uchovávať informácie FIDUCIA a nahliadať do nich možno iba v priestoroch osobitného pracoviska FIDUCIA, ktoré vo všetkých bodoch zodpovedajú pravidlám uplatniteľným v rámci inštitúcií Únie v oblasti ochrany USEÚ.

                  5.

                  V rámci týchto priestorov je uchovávanie informácií FIDUCIA zabezpečené v bezpečnostných skriniach, ktoré vo všetkých bodoch zodpovedajú pravidlám uplatniteľným v rámci inštitúcií Únie v oblasti ochrany USEÚ.

                  6.

                  Do priestorov osobitného pracoviska FIDUCIA nemožno vstúpiť s nijakým komunikačným systémom (telefón alebo iný elektronický prostriedok).

                  7.

                  Rokovacia miestnosť osobitného pracoviska FIDUCIA je chránená proti odpočúvaniu. V pravidelných intervaloch je predmetom inšpekcií elektronickej bezpečnosti.

         Prístup do priestorov určených na uchovávanie a nahliadnutie

                  8.

                  Prístup do priestorov osobitného pracoviska FIDUCIA je kontrolovaný prostredníctvom videomonitorovaného identifikačného vstupu.

                  9.

                  Osoby, ktoré sú oprávnené na prístup k informáciám FIDUCIA, a osoby, ktoré sa za oprávnené osoby považujú, môžu vstúpiť do priestorov osobitného pracoviska FIDUCIA na účely nahliadnutia do informácií FIDUCIA za podmienok uvedených v článku 7 ods. 1 a 2 tohto rozhodnutia.

                  10.

                  Bezpečnostný orgán môže výnimočne udeliť povolenie na prístup neoprávneným osobám, ktorých vstup do priestorov osobitného pracoviska FIDUCIA je nevyhnutný, s výhradou, že prístup do týchto priestorov nezahŕňa prístup k informáciám FIDUCIA, ktoré zostanú chránené pred nahliadnutím v bezpečnostných skriniach. Prístup týchto osôb sa môže uskutočniť iba v sprievode a pod stálym dohľadom zamestnanca osobitného pracoviska FIDUCIA, ktorý je oprávnený na prístup k informáciám FIDUCIA.

                  11.

                  Každý prístup do priestorov osobitného pracoviska FIDUCIA je zaznamenaný v registri prístupov. Tento register je uložený na vyhradenom mieste v týchto priestoroch. Informačný a komunikačný systém používaný na tento účel spĺňa bezpečnostné požiadavky stanovené v článku 10 rozhodnutia, ako aj v prílohe IV.

                  12.

                  Ochranné opatrenia, ktoré sa vzťahujú na písomné použitie informácií FIDUCIA, sa uplatnia aj v prípade ich ústneho použitia.

            III.   KONTROLA KĽÚČOV A KOMBINÁCIE POUŽÍVANÉ NA OCHRANU INFORMÁCIÍ FIDUCIA

                  13.

                  Bezpečnostný orgán definuje postupy súvisiace so správou kľúčov a kombinácií pre priestory osobitného pracoviska FIDUCIA a bezpečnostné skrine. Tieto postupy chránia pred neoprávneným prístupom.

                  14.

                  Nastavenia kombinácií do pamäte ukladá čo najmenší počet osôb, ktoré ich potrebujú poznať. Kombinácie pre bezpečnostné skrine slúžiace na uchovávanie informácií FIDUCIA sa musia zmeniť:

                              a)

                              pri prijatí novej skrine;

                              b)

                              vždy, keď nastane zmena personálu, ktorý pozná kombináciu;

                              c)

                              vždy, keď došlo k vyzradeniu alebo existuje podozrenie vyzradenia;

                              d)

                              vždy po vykonaní údržby alebo opravy zámku;

                              e)

                              minimálne každých 12 mesiacov.

                  15.

                  Technické zariadenie určené na fyzickú ochranu informácií FIDUCIA zodpovedá pravidlám uplatniteľným v rámci inštitúcií Únie v oblasti ochrany USEÚ. Bezpečnostný orgán je zodpovedný za dodržiavanie týchto pravidiel.

                  16.

                  Technické zariadenie je pravidelne kontrolované a jeho údržba sa vykonáva v pravidelných intervaloch. Pri údržbových prácach sa prihliada na výsledok inšpekcií s cieľom zabezpečiť, aby zariadenie naďalej fungovalo optimálnym spôsobom.

                  17.

                  Pri každej inšpekcii sa opätovne posudzuje účinnosť jednotlivých bezpečnostných opatrení a celého bezpečnostného systému.

      PRÍLOHA III

         SPRÁVA INFORMÁCIÍ FIDUCIA

      I.   ÚVOD

                  1.

                  V tejto prílohe sa uvádzajú vykonávacie ustanovenia k článku 9 rozhodnutia. Stanovuje správne opatrenia na ochranu informácií FIDUCIA v priebehu celého konania pred Všeobecným súdom a najneskôr do uplynutia lehoty podľa článku 56 prvého odseku Štatútu Súdneho dvora Európskej únie a na ich kontrolu s cieľom prispieť k prevencii a odhaľovaniu úmyselného alebo náhodného vyzradenia či straty takýchto informácií.

            II.   REGISTER INFORMÁCIÍ FIDUCIA

                  2.

                  Zriaďuje sa register informácií FIDUCIA. Tento register vedie osobitné pracovisko FIDUCIA na vyhradenom mieste nachádzajúcom sa v priestoroch osobitného pracoviska FIDUCIA. Informačný a komunikačný systém používaný na účely vedenia tohto registra je v súlade s bezpečnostnými požiadavkami stanovenými v článku 10 rozhodnutia, ako aj v prílohe IV.

            III.   EVIDENCIA INFORMÁCIÍ FIDUCIA

                  3.

                  Na účely tohto rozhodnutia znamená evidencia na bezpečnostné účely (ďalej len „evidencia“) uplatňovanie postupov, ktorými sa zaznamenáva životný cyklus informácie FIDUCIA vrátane jej zničenia.

                  4.

                  Evidenciu informácií FIDUCIA zabezpečuje osobitné pracovisko FIDUCIA.

                  5.

                  Osobitné pracovisko FIDUCIA automaticky prideľuje označenie FIDUCIA informáciám alebo prílohám predloženým podľa článku 105 ods. 1 alebo 2 rokovacieho poriadku. Osobitné pracovisko FIDUCIA eviduje informáciu FIDUCIA v registri informácií FIDUCIA.

                  6.

                  Osobitné pracovisko FIDUCIA vypracúva správu pripojenú k registru informácií FIDUCIA spolu so spresnením podmienok prijatia informácie. S touto informáciou sa následne manipuluje podľa postupov stanovených v predchádzajúcom odseku.

                  7.

                  Evidencia informácie FIDUCIA v registri informácií FIDUCIA v súlade s odsekmi 5 a 6 sa uskutočňuje bez toho, aby bola dotknutá procesná evidencia, ktorú uskutočňujú osoby oprávnené na prístup k informáciám FIDUCIA v rámci kancelárie.

            IV.   SPRÁVA INFORMÁCIÍ FIDUCIA

         Označovanie

                  8.

                  Ak sa v rámci článku 105 ods. 1 alebo 2 rokovacieho poriadku predloží USEÚ alebo akákoľvek iná informácia, o ktorej sa uvedie, že jej oznámenie by ohrozilo bezpečnosť Únie, bezpečnosť jedného či viacerých jej členských štátov alebo ich medzinárodné vzťahy, osobitné pracovisko FIDUCIA jej pridelí označenie FIDUCIA.

                  9.

                  Označenie FIDUCIA sa jasne a správne uvedie na každú časť dokumentu bez ohľadu na podobu, v akej je informácia vyhotovená: v písomnej, zvukovej, elektronickej či inej podobe.

         Vytvorenie informácie FIDUCIA

                  10.

                  Informáciu FIDUCIA, ako je spresnená v článku 4 ods. 2 a 3 tohto rozhodnutia, môže vytvoriť iba osoba oprávnená na prístup k informáciám FIDUCIA, alebo osoba, ktorá sa za oprávnenú osobu považuje.

                  11.

                  Každú vytvorenú informáciu FIDUCIA zaeviduje osobitné pracovisko FIDUCIA v registri informácií FIDUCIA.

                  12.

                  Na každú vytvorenú informáciu FIDUCIA sa vzťahujú pravidlá týkajúce sa manipulácie s informáciami FIDUCIA, ktoré sú stanovené v tomto rozhodnutí a jeho prílohách.

         Zrušenie označenia FIDUCIA

                  13.

                  Označenie FIDUCIA na informáciách FIDUCIA sa zruší v dvoch prípadoch:

                              a)

                              ak hlavný účastník konania, ktorý predložil informáciu FIDUCIA, povolí jej odovzdanie druhému hlavnému účastníkovi konania, označenie FIDUCIA sa zruší v prípade pôvodne odovzdanej informácie, ako aj všetkých informácií vytvorených na základe tejto informácie;

                              b)

                              ak sa informácia FIDUCIA vráti hlavnému účastníkovi konania, ktorý ju predložil.

                  14.

                  Zrušenie označenia FIDUCIA vykoná osobitné pracovisko FIDUCIA, ktoré toto zrušenie zaeviduje do registra informácií FIDUCIA.

                  15.

                  Zrušenie označenia FIDUCIA neznamená zrušenie utajenia USEÚ.

            V.   KÓPIE INFORMÁCIÍ FIDUCIA

                  16.

                  Informácie FIDUCIA sa nekopírujú, pokiaľ vyhotovenie kópií nie je nevyhnutné. V takom prípade kópie vyhotoví osobitné pracovisko FIDUCIA, ktoré ich očísluje a zaeviduje.

                  17.

                  Na kópie sa vzťahujú všetky bezpečnostné pravidlá stanovené v tomto rozhodnutí a jeho prílohách.

            VI.   ZNIČENIE INFORMÁCIÍ FIDUCIA

                  18.

                  Ak sú informácie alebo prílohy predložené v súlade s článkom 105 ods. 1 alebo 2 rokovacieho poriadku vrátené hlavnému účastníkovi konania, ktorý ich predložil, všetky informácie úplne alebo sčasti preberajúce obsah takýchto informácií alebo príloh, ako aj prípadné vyhotovené kópie sa zničia.

                  19.

                  Zničenie informácií FIDUCIA podľa odseku 18 vykoná osobitné pracovisko FIDUCIA s použitím metód, ktoré spĺňajú pravidlá uplatniteľné v rámci inštitúcií Únie v oblasti ochrany USEÚ s cieľom zabrániť ich úplnej alebo čiastočnej rekonštrukcii.

                  20.

                  Zničenie informácií FIDUCIA podľa odseku 18 sa vykoná za prítomnosti svedka oprávneného na prístup k informáciám FIDUCIA.

                  21.

                  Osobitné pracovisko FIDUCIA vyhotoví o priebehu zničenia zápisnicu.

                  22.

                  Zápisnica o zničení sa pripojí k registru informácií FIDUCIA. Kópia z tejto zápisnice sa zašle hlavnému účastníkovi konania, ktorý predložil dotknutý dokument.

      PRÍLOHA IV

         OCHRANA INFORMÁCIÍ FIDUCIA, S KTORÝMI SA MANIPULUJE ELEKTRONICKY

                  1.

                  V tejto prílohe sa uvádzajú vykonávacie ustanovenia k článku 10.

                  2.

                  S informáciami FIDUCIA možno manipulovať iba na elektronických zariadeniach (počítače, tlačiarne, fotokopírovacie zariadenia), ktoré nie sú prepojené s počítačovou sieťou a ktoré sú umiestnené v priestoroch osobitného pracoviska FIDUCIA.

                  3.

                  Všetky elektronické zariadenia používané na manipuláciu s informáciami FIDUCIA zodpovedajú pravidlám uplatniteľným v rámci inštitúcií Únie v oblasti ochrany USEÚ. Bezpečnosť týchto prístrojov je zabezpečená počas ich celého životného cyklu.

                  4.

                  Všetky možné pripojenia na internet a k iným prostriedkom (LAN, WLAN, bluetooth atď.) sú nepretržite vypnuté.

                  5.

                  Počítače sú vybavené primeranou antivírusovou ochranou. Antivírusové aktualizácie sa vykonávajú prostredníctvom CD-ROM-u alebo USB kľúča používaných výlučne na tento účel.

                  6.

                  Pamäte tlačiarní a fotokopírovacích zariadení sa vymazávajú pred každou údržbou.

                  7.

                  Na spracovanie žiadostí o previerku podľa prílohy I sa používajú iba kryptografické výrobky schválené v súlade s pravidlami uplatniteľnými v rámci inštitúcií Únie v oblasti ochrany USEÚ.

      PRÍLOHA V

         BEZPEČNOSŤ V PRÍPADE VONKAJŠEJ INTERVENCIE

                  1.

                  V tejto prílohe sa uvádzajú vykonávacie ustanovenia k článku 11.

                  2.

                  Prístup dodávateľov k informáciám FIDUCIA sa môže uskutočniť iba v rámci údržby informačných a komunikačných systémov oddelených od počítačovej siete alebo počas zásahu, ktorý si vyžaduje núdzové premiestnenie informácií FIDUCIA s cieľom uložiť ich na bezpečné miesto.

                  3.

                  Bezpečnostný orgán vypracuje usmernenia v oblasti vonkajšej intervencie, v ktorých sa upraví najmä osvedčenie o bezpečnosti personálu dodávateľov, ako aj obsah zmlúv uvedených v tejto prílohe.

                  4.

                  Dokumenty vzťahujúce sa na verejné obstarávania a zmluva o údržbe informačných a komunikačných systémov oddelených od počítačovej siete sa označia označením FIDUCIA, ak obsahujú informácie, ktorých neoprávnené sprístupnenie by ohrozilo bezpečnosť Únie, bezpečnosť jedného či viacerých jej členských štátov alebo ich medzinárodné vzťahy. Bezpečnostná príloha tejto zmluvy obsahuje ustanovenia, ktoré dodávateľovi ukladajú povinnosť dodržiavať minimálne normy uvedené v tomto rozhodnutí. Nedodržanie týchto minimálnych noriem sa môže považovať za dostatočný dôvod na vypovedanie zmluvy.

                  5.

                  Zmluva zahŕňajúca zásahy, ktoré si vyžadujú núdzové premiestnenie informácií FIDUCIA s cieľom uložiť ich na bezpečné miesto, obsahuje údaj o počte bezpečnostných zamestnancov, ktorí musia byť držiteľmi osvedčenia o bezpečnosti personálu. Neobsahuje nijaké ustanovenia týkajúce sa postupov, ktoré sa majú zaviesť. Táto zmluva nenesie označenie FIDUCIA.

                  6.

                  Dodávateľ na činnosti definované vo verejnom obstarávaní a v zmluve zahŕňajúcej alebo vyžadujúcej si prístup k informáciám FIDUCIA nemôže uzavrieť zmluvu so subdodávateľom.


title: 2008/261/ES: Rozhodnutie Rady z  28. februára 2008 o podpise v mene Európskeho spoločenstva a o predbežnom vykonávaní niektorých ustanovení Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis

text:
               26.3.2008

               SK

               Úradný vestník Európskej únie

               L 83/3

      ROZHODNUTIE RADY

   z 28. februára 2008
   o podpise v mene Európskeho spoločenstva a o predbežnom vykonávaní niektorých ustanovení Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis

   (2008/261/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 62, článok 63 ods. 3 písm. a) a b), články 66 a 95 v spojení s článkom 300 ods. 2 prvým pododsekom druhou vetou,
   so zreteľom na návrh Komisie,
   keďže:

               (1)

               27. februára 2006 Rada splnomocnila Komisiu rokovať s Lichtenštajnským kniežatstvom a Švajčiarskou konfederáciou o Protokole o pristúpení Lichtenštajnska k Dohode z 26. októbra 2004 medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (ďalej len ako „protokol“ a „dohoda“). Tieto rokovania sa skončili a protokol bol parafovaný 21. júna 2006 v Bruseli.

               (2)

               Je žiaduce podpísať protokol s výhradou jeho uzavretia k neskoršiemu dátumu.

               (3)

               Protokol stanovuje dočasné vykonávanie niektorých jeho ustanovení. Tieto ustanovenia by sa mali dočasne vykonávať do nadobudnutia platnosti protokolu.

               (4)

               Pokiaľ ide o vývoj schengenského acquis, ktoré patrí do rámca ustanovení Zmluvy o založení Európskeho spoločenstva, je po podpise protokolu vhodné na vzťahy s Lichtenštajnskom primerane uplatňovať ustanovenia rozhodnutia 1999/437/ES (1).

               (5)

               Toto rozhodnutie nemá vplyv na postavenie Spojeného kráľovstva na základe Protokolu, ktorým sa začleňuje schengenské acquis do rámca Európskej únie, ktorý je pripojený k Zmluve o Európskej únii a k Zmluve o založení Európskeho spoločenstva, a na základe rozhodnutia Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis
                   (2).

               (6)

               Toto rozhodnutie nemá vplyv na postavenie Írska na základe Protokolu, ktorým sa začleňuje schengenské acquis do rámca Európskej únie, ktorý je pripojený k Zmluve o Európskej únii a k Zmluve o založení Európskeho spoločenstva, a na základe rozhodnutia Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis
                   (3).

               (7)

               Toto rozhodnutie nemá vplyv na postavenie Dánska podľa Protokolu o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva,

         ROZHODLA TAKTO:
   Článok 1
   Predseda Rady sa týmto poveruje určiť osobu(-y) splnomocnenú(-é) v mene Európskeho spoločenstva podpísať Protokol medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis a súvisiacich dokumentov, s výhradou jeho uzavretia k neskoršiemu dátumu.
   Text protokolu a súvisiacich dokumentov je pripojený k tomuto rozhodnutiu (4).
   Článok 2
   Toto rozhodnutie sa vzťahuje na oblasti, na ktoré sa vzťahujú ustanovenia uvedené v článku 2 ods. 1 a 2 protokolu a na ustanovenia, ktoré ich rozvíjajú, v rozsahu, v akom tieto ustanovenia majú právny základ v rámci Zmluvy o založení Európskeho spoločenstva, alebo v rozsahu, v akom sa podľa rozhodnutia Rady 1999/436/ES (5) určilo, že majú takýto právny základ.
   Článok 3
   Ustanovenia článkov 1 až 4 rozhodnutia 1999/437/ES sa primerane uplatňujú na pridruženie Lichtenštajnska k vykonávaniu, uplatňovaniu a vývoju schengenského acquis, ktoré patrí do rámca Zmluvy o založení Európskeho spoločenstva.
   Článok 4
   V súlade s článkom 9 ods. 2 protokolu sa články 1, 4 a 5 ods. 2 písm. a) prvá veta protokolu a práva a povinnosti stanovené v článku 3 ods. 1 až 4 a v článkoch 4, 5 a 6 Dohody predbežne vykonávajú odo dňa podpisu protokolu do nadobudnutia jeho platnosti.

      V Bruseli 28. februára 2008

            Za Radu

            predseda

         D. MATE

      (1)  Rozhodnutie Rady zo 17. mája 1999 o určitých vykonávacích predpisoch k dohode uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji Schengenského acquis (Ú. v. ES L 176, 10.7.1999, s. 31).

      (2)  Ú. v. ES L 131, 1.6.2000, s. 43.

      (3)  Ú. v. ES L 64, 7.3.2002, s. 20.

      (4)  Dokument Rady 16462/06 dostupný na internetovej stránke http://register.consilium.europa.eu

      (5)  Ú. v. ES L 176, 10.7.1999, s. 17.


title: 2011/285/EÚ: Rozhodnutie Rady z  12. mája 2011 o uzavretí dohody medzi Európskou úniou a vládou Vietnamskej socialistickej republiky o určitých aspektoch leteckých služieb

text:
               19.5.2011

               SK

               Úradný vestník Európskej únie

               L 132/5

         ROZHODNUTIE RADY
   z 12. mája 2011
   o uzavretí dohody medzi Európskou úniou a vládou Vietnamskej socialistickej republiky o určitých aspektoch leteckých služieb
   (2011/285/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Rada rozhodnutím z 5. júna 2003 splnomocnila Komisiu na začatie rokovaní s tretími krajinami o nahradení určitých ustanovení v platných dvojstranných dohodách dohodou úrovni Únie.

               (2)

               Komisia dosiahla rokovaním v mene Únie dohodu s vládou Vietnamskej socialistickej republiky o určitých aspektoch leteckých služieb v súlade s postupom a usmerneniami podľa prílohy k rozhodnutiu z 5. júna 2003.

               (3)

               Dohoda bola podpísaná v mene Únie s výhradou jej možného uzavretia k neskoršiemu dátumu.

               (4)

               Dohoda by sa mala zodpovedajúcim spôsobom schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a vládou Vietnamskej socialistickej republiky o určitých aspektoch leteckých služieb (1).
   Článok 2
   Týmto sa predseda Rady poveruje určiť osobu(-y) splnomocnenú(-é) vydať oznámenie podľa článku 7 ods. 1 dohody.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 12. mája 2011

            Za Radu

            predseda

         PINTÉR S.

      (1)  Ú. v. EÚ L 288, 5.11.2010, s. 2.


title: Rozhodnutie Politického a bezpečnostného výboru (SZBP) 2015/958 zo 17. júna 2015 o vymenovaní veliteľa ozbrojených síl EÚ pre vojenskú operáciu Európskej únie v južnej časti centrálneho Stredozemia (EUNAVFOR MED) (EUNAVFOR MED/1/2015)

text:
               20.6.2015

               SK

               Úradný vestník Európskej únie

               L 156/24

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2015/958
   zo 17. júna 2015
   o vymenovaní veliteľa ozbrojených síl EÚ pre vojenskú operáciu Európskej únie v južnej časti centrálneho Stredozemia (EUNAVFOR MED) (EUNAVFOR MED/1/2015)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38,
   so zreteľom na rozhodnutie Rady (SZBP) 2015/778 z 18. mája 2015 o vojenskej operácii Európskej únie v južnej časti centrálneho Stredozemia (EUNAVFOR MED) (1), a najmä na jeho článok 6,
   keďže:

               (1)

               Podľa článku 6 ods. 1 rozhodnutia (SZBP) 2015/778 Rada poverila Politický a bezpečnostný výbor prijímaním rozhodnutí o vymenovaní veliteľa ozbrojených síl EÚ pre operáciu EUNAVFOR MED.

               (2)

               Veliteľ operácie EÚ odporučil, aby sa za veliteľa ozbrojených síl EÚ pre operáciu EUNAVFOR MED vymenoval kontraadmirál Andrea GUEGLIO.

               (3)

               Vojenský výbor EÚ toto odporúčanie podporil.

               (4)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,

         PRIJAL TOTO ROZHODNUTIE:
   Článok 1
   Kontraadmirál Andrea GUEGLIO sa týmto vymenúva za veliteľa ozbrojených síl EÚ pre vojenskú operáciu Európskej únie v južnej časti centrálneho Stredozemia (EUNAVFOR MED).
   Článok 2
   Toto rozhodnutie nadobúda účinnosť dňom jeho prijatia.

      V Bruseli 17. júna 2015

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 122, 19.5.2015, s. 31.


title: Rozhodnutie Rady (EÚ) 2015/354 z  2. marca 2015 , ktorým sa prijíma rokovací poriadok Výboru pre investičný nástroj zriadeného pod záštitou Európskej investičnej banky

text:
               5.3.2015

               SK

               Úradný vestník Európskej únie

               L 61/10

         ROZHODNUTIE RADY (EÚ) 2015/354
   z 2. marca 2015,
   ktorým sa prijíma rokovací poriadok Výboru pre investičný nástroj zriadeného pod záštitou Európskej investičnej banky
   RADA EURÓPSKEJ ÚNIE,
   so zreteľom na Zmluvu o Európskej únii,
   so zreteľom na Zmluvu o fungovaní Európskej únie,
   so zreteľom na Vnútornú dohodu medzi zástupcami vlád členských štátov zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie (1) (ďalej len „vnútorná dohoda“), a najmä na jej článok 9 ods. 2,
   so zreteľom na návrh Európskej investičnej banky,
   keďže:

               (1)

               Dohodou o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanou v Cotonou 23. júna 2000 (2), prvýkrát zmenenou v Luxemburgu 25. júna 2005 (3) a druhýkrát zmenenou v Ouagadougou 22. júna 2010 (4) (ďalej len „Dohoda o partnerstve AKT – EÚ“) sa stanovuje vymedzenie finančných protokolov na každé päťročné obdobie.

               (2)

               Zástupcovia vlád členských štátov zasadajúci v Rade prijali 26. júna 2013 v súlade s Dohodou o partnerstve AKT – EÚ vnútornú dohodu, v ktorej sa stanovuje zriadenie výboru (ďalej len „Výbor pre investičný nástroj“) pozostávajúceho zo zástupcov vlád členských štátov a zástupcu Komisie pod záštitou Európskej investičnej banky (EIB).

               (3)

               EIB po porade s Komisiou predložila 17. novembra 2014 Rade návrh rozhodnutia, ktorým sa prijíma rokovací poriadok Výboru pre investičný nástroj.

               (4)

               Rokovací poriadok Výboru pre investičný nástroj by mal zohľadňovať príslušné ustanovenia rozhodnutia Rady 2013/755/EÚ (5) a nariadenia Rady (EÚ) 2015/322 (6),

         PRIJALA TOTO ROZHODNUTIE:
   Článok 1
   Týmto sa prijíma rokovací poriadok Výboru pre investičný nástroj zriadeného pod záštitou Európskej investičnej banky, ako sa stanovuje v prílohe.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 2. marca 2015

            Za Radu

            predsedníčka

         D. REIZNIECE-OZOLA

      (1)  Ú. v. EÚ L 210, 6.8.2013, s. 1.

      (2)  Ú. v. ES L 317, 15.12.2000, s. 3.

      (3)  Ú. v. EÚ L 287, 28.10.2005, s. 4.

      (4)  Ú. v. EÚ L 287, 4.11.2010, s. 3.

      (5)  Rozhodnutie Rady 2013/755/EÚ z 25. novembra 2013 o pridružení zámorských krajín a území k Európskej únii („rozhodnutie o pridružení zámoria“) (Ú. v. EÚ L 344, 19.12.2013, s. 1).

      (6)  Nariadenie Rady (EÚ) 2015/322 z 2. marca 2015 o vykonávaní 11. Európskeho rozvojového fondu (Ú. v. EÚ L 58, 3.3.2015, s. 1).

      PRÍLOHA

         ROKOVACÍ PORIADOK VÝBORU PRE INVESTIČNÝ NÁSTROJ ZRIADENÉHO POD ZÁŠTITOU EURÓPSKEJ INVESTIČNEJ BANKY

      Článok 1
      1.   Výbor pre investičný nástroj (ďalej len „výbor“) pozostáva zo zástupcu za každý členský štát a zástupcu Komisie. Volia jedine členovia výboru menovaní členskými štátmi alebo ich náhradníci.
      2.   Predseda a zástupca predsedu výboru sa volia spomedzi členov výboru menovaných členskými štátmi na dvojročné obdobie. Voľba prebehne na začiatku prvého zasadnutia výboru tajným hlasovaním. Predseda sa zvolí spomedzi kandidátov na základe kvalifikovanej väčšiny, ako sa uvádza v článku 3. Pri voľbe zástupcu predsedu sa postupuje rovnakým spôsobom.
      3.   Európska investičná banka (ďalej len „banka“) poskytuje výboru sekretariát a podporné služby.
      4.   Každý z členských štátov nominuje jedného zástupcu a jedného náhradníka oprávneného uplatňovať hlasovacie práva. Náhradník sa môže zúčastňovať na zasadnutiach výboru ako pozorovateľ, avšak právo hlasovať má iba v neprítomnosti zástupcu svojho členského štátu. Za výnimočných okolností, keď sa zasadnutia výboru nemôže zúčastniť ani zástupca, ani náhradník, môže zástupca splnomocniť iného zástupcu alebo ho môže nahradiť tretia osoba menovaná členským štátom ad hoc. Členské štáty prostredníctvom svojich stálych zastúpení pri Európskej únii oznámia banke a Generálnemu sekretariátu Rady mená a adresy svojich zástupcov a ich náhradníkov.
      5.   Komisia nominuje jedného zástupcu a jedného náhradníka, ktorí sa budú zúčastňovať zasadnutí výboru, a banke aj Generálnemu sekretariátu Rady oznámi ich mená. Týmto nominantom môžu pomáhať aj iní úradníci a zamestnanci Komisie.
      6.   Banka nominuje dvoch úradníkov, ktorí sa budú zúčastňovať zasadnutí výboru a zapájať sa do jeho práce, a Komisii aj Generálnemu sekretariátu Rady oznámi ich mená. Týmto nominantom môžu pomáhať aj iní úradníci banky.
      7.   Zástupca Generálneho sekretariátu Rady a zástupca Európskej služby pre vonkajšiu činnosť (ESVČ) sa pozývajú na zasadnutia výboru ako pozorovatelia.
      Článok 2
      Výbor zvoláva jeho predseda. Výbor zasadá najmenej štyrikrát ročne v ústredí banky v Luxemburgu. Na žiadosť niektorého člena výboru alebo na žiadosť banky môže predseda zvolať ďalšie zasadnutia.
      Sekretariát zasiela členom výboru, ich náhradníkom, Generálnemu sekretariátu Rady, Komisii a ESVČ oznámenia o konaní zasadnutia s podrobnými informáciami o navrhovanom programe zasadnutia, a spolu s príslušnými materiálmi, ako sa uvádza v článku 5 ods. 1.
      Článok 3
      Výbor sa vo všetkých veciach uznáša kvalifikovanou väčšinou 721 hlasov z 1 000, ak za hlasuje najmenej 15 členských štátov. Blokujúcu menšinu predstavuje 280 hlasov. Hlasy zástupcov členských štátov majú nasledujúcu váhu:

                  Členský štát

                  Počet hlasov

                  Belgicko

                  33

                  Bulharsko

                  2

                  Česká republika

                  8

                  Dánsko

                  20

                  Nemecko

                  206

                  Estónsko

                  1

                  Írsko

                  9

                  Grécko

                  15

                  Španielsko

                  79

                  Francúzsko

                  178

                  Chorvátsko

                  2

                  Taliansko

                  125

                  Cyprus

                  1

                  Lotyšsko

                  1

                  Litva

                  2

                  Luxembursko

                  3

                  Maďarsko

                  6

                  Malta

                  1

                  Holandsko

                  48

                  Rakúsko

                  24

                  Poľsko

                  20

                  Portugalsko

                  12

                  Rumunsko

                  7

                  Slovinsko

                  2

                  Slovensko

                  4

                  Fínsko

                  15

                  Švédsko

                  29

                  Spojené kráľovstvo

                  147

                  Spolu

                  1 000

            Článok 4
      1.   Výbor za podmienok uvedených v článku 3 tohto rokovacieho poriadku a v článku 16 nariadenia Rady (EÚ) 2015/322 (1) (ďalej len „vykonávacie nariadenie“):

                  a)

                  so zreteľom na investičný nástroj schvaľuje:

                              i)

                              prevádzkové usmernenia a návrhy na ich zrevidovanie;

                              ii)

                              investičné stratégie a obchodné plány vrátane ukazovateľov výkonnosti v súlade s článkom 16 ods. 2 písm. b) vykonávacieho nariadenia;

                              iii)

                              výročné správy vrátane účtovných závierok;

                              iv)

                              všetky všeobecné politické materiály vrátane hodnotiacich správ;

                  b)

                  poskytuje stanovisko:

                              i)

                              ku všetkým návrhom na financovanie z investičného nástroja;

                              ii)

                              ku všetkým návrhom na financovanie z vlastných zdrojov banky v rámci Dohody o partnerstve AKT – EÚ a rozhodnutia o pridružení zámoria vrátane návrhov týkajúcich sa projektov, ku ktorým Komisia vydala negatívne stanovisko;

                              iii)

                              k uplatneniu úrokovej dotácie v prípade projektov zahŕňajúcich úrokovú dotáciu;

                              iv)

                              k návrhom týkajúcim sa tvorby rámca banky pre meranie výsledkov v rozsahu, v akom sa tento rámec vzťahuje na operácie vyplývajúce z Dohody o partnerstve AKT – EÚ;

                              v)

                              k akémukoľvek inému návrhu na základe všeobecných zásad stanovených v prevádzkových usmerneniach.

            S cieľom zefektívniť proces schvaľovania malých operácií môže výbor zaujať kladné stanovisko k návrhom banky na celkové pridelené prostriedky (úrokové dotácie, technická pomoc) alebo celkové povolené prostriedky (pôžičky, vlastné zdroje) v súlade s článkom 16 ods. 3 vykonávacieho nariadenia.
      Riadiace orgány banky môžu okrem toho v prípade potreby požiadať výbor o vydanie stanoviska k iným strategickým alebo politickým záležitostiam, ktoré sa týkajú operácií banky v krajinách AKT.
      2.   Pracovné dokumenty a návrhy pre výbor vypracúva banka a predkladá ich výboru a pozorovateľom. V návrhoch sa uvádzajú podrobné informácie týkajúce sa:

                  a)

                  opisu projektu a jeho významu pre stratégiu rozvoja krajiny, ako sa uvádza v materiáloch o stratégii pre jednotlivé krajiny;

                  b)

                  rozvojového cieľa, ktorý má projekt splniť, vrátane trvalej udržateľnosti plánovaných opatrení;

                  c)

                  celkovej organizácie projektu a zdôvodnenia projektu;

                  d)

                  projektových nákladov, spôsobu financovania a súvisiacich rizík, v prípade potreby aj opatrení na zmiernenie rizík, ktoré banka plánuje uplatniť;

                  e)

                  miestneho, národného a regionálneho vplyvu projektu na základe ustanovení Dohody o partnerstve AKT – EÚ vrátane vplyvu na životné prostredie;

                  f)

                  súhlasu alebo stanoviska Komisie, ako sa uvádza v článku 16 ods. 5 vykonávacieho nariadenia.

            3.   Podrobné pravidlá týkajúce sa technickej realizácie projektu a časového harmonogramu jeho vykonávania sú zhrnuté v prílohe k návrhu.
      Článok 5
      1.   Banka zasiela príslušné materiály a návrhy členom výboru a ich náhradníkom, ako aj Generálnemu sekretariátu Rady a ESVČ najmenej 21 kalendárnych dní pred stanoveným dátumom zasadnutia.
      Vo výnimočných prípadoch môže predseda na náležite odôvodnenú žiadosť banky upustiť od uplatnenia uvedenej lehoty. Ak však člen výboru oznámi sekretariátu, že upustenie od uplatnenia lehoty nie je prípustné, príslušný bod programu sa vypustí.
      2.   Členovia výboru banku písomne informujú o všetkých svojich prípadných pripomienkach alebo žiadostiach o ďalšie informácie k materiálom rozoslaným v zmysle odseku 1, a to v nasledujúcich lehotách:

                  a)

                  najmenej päť pracovných dní pred dátumom zasadnutia v prípade žiadosti o písomné vyjadrenie banky pred zasadnutím;

                  b)

                  najmenej tri pracovné dni v prípade žiadosti o ústne vyjadrenie banky počas konania zasadnutia.

            Právo členov výboru dostávať ústne vyjadrenia od banky k otázkam nastoleným počas konania zasadnutia ohľadom materiálov rozoslaných v zmysle odseku 1 nie je dotknuté.
      3.   Výbor konajúci na návrh svojho predsedu na začiatku zasadnutia prijme program. Každý člen výboru môže požiadať o zaradenie ďalších bodov do programu, ale len na prerokovanie. Informácie poskytnuté v tejto súvislosti možno predložiť ústnou formou.
      4.   Má sa za to, že neprítomný zástupca členského štátu predložené materiály schválil alebo k nim zaujal kladné stanovisko s výnimkou prípadu, keď podal predsedovi výboru písomné oznámenie o svojom úmysle materiály neschváliť alebo k nim nezaujať kladné stanovisko, alebo s výnimkou prípadu, keď cestou výnimočného opatrenia splnomocnil zástupcu iného členského štátu. V prípade splnomocnenia na hlasovanie alebo určenia náhrady je predseda výboru o tom vopred riadne informovaný.
      Zástupca členského štátu môže získať splnomocnenie len od jedného zástupcu iného členského štátu.
      Článok 6
      1.   Stanovisko výboru možno požadovať prostredníctvom písomného postupu z iniciatívy banky alebo s predchádzajúcim súhlasom predsedu.
      2.   Ak sa návrh predkladá prostredníctvom písomného postupu, banka ho predloží spolu so všetkými príslušnými podpornými materiálmi. Ak zástupca členského štátu do 21 kalendárnych dní od podania návrhu nehlasuje proti, má sa za to, že člen hlasoval za návrh.
      3.   Ak niektorý člen výboru najneskôr päť pracovných dní pred uplynutím lehoty 21 kalendárnych dní uvedenej v odseku 2 osobitne požiada o prerokovanie návrhu na zasadnutí výboru, návrh sa predloží na nasledujúcom plánovanom zasadnutí výboru. V obzvlášť naliehavých prípadoch môže banka požiadať predsedu o zvolanie mimoriadneho zasadnutia výboru podľa článku 2.
      Článok 7
      1.   Bez toho, aby bol dotknutý článok 16 ods. 6 vykonávacieho nariadenia, sa súhlas výboru alebo kladné stanovisko môže poskytnúť s výhradou akejkoľvek pripomienky vznesenej výborom.
      2.   Výbor môže požiadať o doplnenie žiadosti alebo návrhu v niektorých ohľadoch, aby mohol pristúpiť k jeho alebo jej posúdeniu. V takom prípade sa žiadosť alebo návrh môže predložiť výboru aj po druhý raz.
      3.   Stanoviská, ktoré výbor zaujme, sa predložia riadiacim orgánom banky.
      Článok 8
      1.   Sekretariát na zodpovednosť predsedu do pätnástich pracovných dní odo dňa zasadnutia vypracuje zápisnicu s hlavnými závermi z každého zasadnutia výboru a hlavnými stanoviskami členov výboru. Sekretariát podobne spíše stanoviská a hlasovanie v rámci písomného postupu. Tieto zápisy sa pošlú členom výboru.
      2.   Zápisnica sa považuje za konečnú po jej schválení výborom buď písomným postupom, alebo na nasledujúcom zasadnutí.
      3.   Korešpondencia týkajúca sa výboru sa adresuje sekretariátu do rúk predsedu výboru.
      4.   Všetci zástupcovia a pozorovatelia zúčastňujúci sa na zasadnutiach výboru zachovávajú mlčanlivosť o práci a rokovaniach výboru. Dokumenty týkajúce sa tejto práce a rokovaní sú určené na použitie pre osoby, ktorým sú adresované a ktoré sú zodpovedné za ich bezpečnú úschovu a zachovanie ich dôvernosti.
      5.   Banka dvakrát za rok po dohode s predsedom výboru sprístupní všeobecné informácie o vykonávaní investičného nástroja Výboru pre Európsky rozvojový fond a prípravným orgánom Rady, najmä pracovnej skupine pre AKT, s cieľom zabezpečiť široký súlad a komplementárnosť činností financovaných z Európskeho rozvojového fondu. Urobí sa tak v súlade s pravidlami dôvernosti stanovenými v odseku 4.
      Článok 9
      1.   Prevádzkové náklady výboru, vrátane cestovných výdavkov pre jedného zástupcu z každého členského štátu, hradí banka. Zástupca členského štátu, ktorý predsedá výboru, má právo na náhradu cestovných výdavkov popri výdavkoch prípadného druhého zástupcu z toho istého členského štátu.
      2.   Banka poskytne výboru k dispozícii priestory a vybavenie potrebné na jeho prácu.
      Článok 10
      Všetky oznámenia, korešpondencia alebo materiály zasielané v zmysle tohto rokovacieho poriadku sa môžu zasielať elektronicky alebo faxom.

         (1)  Nariadenie Rady (EÚ) 2015/322 z 2. marca 2015 o vykonávaní 11. Európskeho rozvojového fondu (Ú. v. EÚ L 58, 3.3.2015, s. 1).


title: Rozhodnutie Rady (EÚ) 2016/1946 z 15. marca 2016 o podpise a uzavretí Dohody medzi Európskou úniou a Gruzínskom o bezpečnostných postupoch pri výmene a ochrane utajovaných skutočností

text:
               8.11.2016

               SK

               Úradný vestník Európskej únie

               L 300/1

         ROZHODNUTIE RADY (EÚ) 2016/1946
   z 15. marca 2016
   o podpise a uzavretí Dohody medzi Európskou úniou a Gruzínskom o bezpečnostných postupoch pri výmene a ochrane utajovaných skutočností
   RADA EURÓPSKEJ ÚNIE,
   so zreteľom na Zmluvu o Európskej únii, a najmä jej článok 37, a na Zmluvu o fungovaní Európskej únie, a najmä jej článok 218 ods. 5 a článok 218 ods. 6 prvý pododsek,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada sa na svojom zasadnutí 20. januára 2014 rozhodla poveriť vysokého predstaviteľa Únie pre zahraničné veci a bezpečnostnú politiku (ďalej len „VP“), aby v súlade s článkom 37 Zmluvy o Európskej únii a v súlade s postupom stanoveným v článku 281 ods. 3 Zmluvy o fungovaní Európskej únie začal rokovania na uzavretie dohody o bezpečnosti informácií medzi Európskou úniou a Gruzínskom.

               (2)

               VP na základe poverenia dosiahol dohodu s Gruzínskom o bezpečnostných postupoch pri výmene a ochrane utajovaných skutočností.

               (3)

               Uvedená dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Gruzínskom o bezpečnostných postupoch pri výmene a ochrane utajovaných skutočností.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu s cieľom zaviazať Úniu.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 15. marca 2016

            Za Radu

            predseda

         A.G. KOENDERS


title: 2011/661/: Rozhodnutie Rady z  3. októbra 2011 , ktorým sa vymenúvajú ôsmi španielski členovia a desiati španielski náhradníci Výboru regiónov

text:
               7.10.2011

               SK

               Úradný vestník Európskej únie

               L 263/18

         ROZHODNUTIE RADY
   z 3. októbra 2011,
   ktorým sa vymenúvajú ôsmi španielski členovia a desiati španielski náhradníci Výboru regiónov
   (2011/661/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh španielskej vlády,
   keďže:

               (1)

               Rada 22. decembra 2009 a 18. januára 2010 prijala rozhodnutia 2009/1014/EÚ (1) a 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               V dôsledku skončenia funkčného obdobia pána Francesca ANTICHA I OLIVERA, pána Marcelina IGLESIASA RICOUA, pána Vicenteho ÁLVAREZA ARECESA, pani Dolores GOROSTIAGOVEJ SAIZOVEJ, pána José Maríu BARREDU FONTESA, pána Guillerma FERNÁNDEZA VARU, pána Miguela SANZA SESMU a pána Francisca CAMPSA ORTIZA sa uvoľnilo osem miest členov Výboru regiónov. V dôsledku skončenia funkčného obdobia pána Alberta GARCÍU CERVIÑA, pani Lucíe MARTÍNOVEJ DOMÍNGUEZOVEJ, pána Juana Antonia MORALESA RODRÍGUEZA, pani Elsy CASASOVEJ CABELLOVEJ, pani Esther MONTERRUBIOVEJ VILLAROVEJ, pána Javiera VELASCA MANCEBA, pani Luisy ARAÚJOVEJ CHAMORROVEJ, pána Antonia GONZÁLEZA TEROLA, pána Alberta CATALÁNA HIGUERASA a pána Rafaela RIPOLLA NAVARRA sa uvoľnilo desať miest náhradníkov Výboru regiónov,

         PRIJALA TOTO ROZHODNUTIE:
   Článok 1
   Do Výboru regiónov sa na zvyšný čas funkčného obdobia, ktoré trvá do 25. januára 2015, vymenúvajú:

               a)

               za členov:

                           —

                           pani Luisa Fernanda RUDI ÚBEDA, Presidenta del Gobierno de Aragón,

                           —

                           pán Francisco ÁLVAREZ-CASCOS FERNÁNDEZ, Presidente del Principado de Asturias,

                           —

                           pán José Ramón BAUZÁ DÍAZ, Presidente del Gobierno de las Illes Balears,

                           —

                           pán Juan Ignacio DIEGO PALACIOS, Presidente del Gobierno de Cantabria,

                           —

                           pani Dolores de COSPEDAL GARCÍA, Presidenta de la Junta de Comunidades de Castilla-La Mancha,

                           —

                           pán José Antonio MONAGO TERRAZA, Presidente de la Junta de Extremadura,

                           —

                           pani María Yolanda BARCINA ANGULO, Presidenta de la Comunidad Foral de Navarra,

                           —

                           pán Alberto FABRA PART, Presidente de la Comunidad Valenciana

                     a

               b)

               za náhradníkov:

                           —

                           pán Roberto Pablo BERMÚDEZ DE CASTRO MUR, Consejero de Presidencia del Gobierno de Aragón,

                           —

                           pán José PORTILLA GONZÁLEZ, Viceconsejero de Relaciones Institucionales de la Presidencia del Principado de Asturias,

                           —

                           pán Javier GONZÁLEZ ORTIZ, Consejero de Economía, Hacienda y Seguridad del Gobierno de Canarias,

                           —

                           pani Cristina MAZAS PÉREZ-OLEAGA, Consejera de Economía, Hacienda y Empleo de la Comunidad Autónoma de Cantabria,

                           —

                           pán Timoteo MARTÍNEZ AGUADO, Viceconsejero de Economía de la Junta de Comunidades de Castilla-La Mancha,

                           —

                           pani Cristina Elena TENIENTE SÁNCHEZ, Vicepresidenta y Portavoz de la Junta de Extremadura,

                           —

                           pán Borja COROMINAS FISAS, Director General de Asuntos Europeos y Cooperación con el Estado de la Comunidad de Madrid,

                           —

                           pani Carmen María SANDOVAL SÁNCHEZ, Directora General de la Unión Europea y Relaciones Exteriores de la Región de Murcia,

                           —

                           pán Juan Luis SÁNCHEZ DE MUNIÁIN LACASIA, Consejero de Cultura, Turismo y Relaciones Institucionales de la Comunidad Foral de Navarra,

                           —

                           pani María Victoria PALAU TÁRREGA, Directora General de Relaciones con la Unión Europea de la Comunidad Valenciana.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 3. októbra 2011

            Za Radu

            predsedníčka

         J. FEDAK

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.